Саугъэт нэхъ лъапIэр Джулат ейщ
Къэбэрдей-Балъкъэр Республикэм и Къэралыгъуэр илъэс 92-рэ зэрырикъур щагъэлъапIэ фокIадэм и 1-м Налшык и шыгъэжапIэм «Iуащхьэмахуэ и Кубок» 8-нэ дунейпсо шыгъажэ щекIуэкIащ. 2006 гъэм ипподромыр зэрагъэпэщыжа нэужь КъБР-м и Iэтащхьэ Къанокъуэ Арсен и жэрдэмкIэ зэхаубла а зэпеуэр пщIэ зиIэщ. А шыгъажэм зэхуешэс Урысей Ипщэм и шууей, шыгъажэш нэхъыфIхэр.
Ипподромым узэрыдыхьэу, нэгум къыщIедзэ абы и унафэщI Балъкъэр Хьид деж щыщIэдзауэ лэжьакIуэ гупым ар зыхуей хуэгъэзэным теухуауэ яхузэфIэкI къызэрамыгъанэр. Къепсэпсауэми, шыгъэжапIэм зы тIысыпIэ нэщI имыIэу цIыхур изт, гукъыдэжрэ дэрэжэгъуэрэ ядэплъагъурт.
Япэу къызэдэжащ Урысейм къыщыхъуа, илъэситI зи ныбжь шыхэр. Метр 1600-рэ гъуэгуанэр зэпызычахэм я деж щытекIуащ «Малкэ» шы заводым и шыгъажэш Степной Сармат. Ар къигъэжащ шууей Къэжэр Алим, тренерыр Алокъуэ Аслъэнджэрийщ.
КъБР-м Мэкъумэш хозяйствэмкIэ и министерствэм и саугъэтым щIэбэна, илъэситI зи ныбжь шыхэм къахэжаныкIащ япэу метр 1600-р къызэзынэкIа Май Мун Мубарек. Ар ейщ Ингушым щыщ Зязиков Iэдэм. ФIыщIэ яхуэфащэщ зэхьэзэхуэм ар хуэзыгъэхьэзыра КIыщ Олегрэ къэзыгъэжа шууей Суханов Денисрэ.
Зи фондыр сом зы мелуан хъу «Iуащхьэмахуэ и Кубок» саугъэт нэхъыщхьэм и зэпеуэм сыт щыгъуи хэтщ илъэсищ зи ныбжь, нэхъыжь шыгъажэшхэр. Къызэхуэсахэр зыпэплъэ зэпеуэт ар, ирипIейтейрт иужь илъэситIым ар Ингушым зэралъысам. АрщхьэкIэ, ипподромым къыщызэхуэсахэм я гукъыдэжыр къызэщIиIэтащ «Налшык» хьэлвэ заводым и шыгъажэш Джулат. Абы метр 2400-р псынщIэу къызэринэкIри, текIуэныгъэр зыIэригъэхьащ.
Иужьрей илъэситI-щым хьэлвэ заводым ишхэр зыгъасэ гупым, Балъкъэр Хъусен зи пашэм, апхуэдэ текIуэныгъэ яIакъым икIи абыхэм я дежкIэ ар уасэ зимыIэщ. ФIыщIэ хэха яхуэфащэщ заводым и унафэщI Къудалы Мухьэмэдрэ мастер-шууей емызэшыж Сыжажэ Тимуррэ. Джулат и хьэрхуэрэгъу нэхъ шынагъуэу щытар Шэшэным и Iэтащхьэ Кадыров Рамзан и Вокал Мод шыгъажэшырщ. Абы ещанэ увыпIэр лъысащ, ЦIыпIынэ Арсен и уней шыгъажэш Минт Кол етIуанэщ.
«Пщащэм лъэщIыхьэ» зэхьэзэхуэм хэтащ Налшык и спорт школым и гъэсэнхэу Башкиновэ Иринэ, Хъумран Залинэ, Абазэ Ислъам, Асадулин Ислъам сымэ. Гупым я унафIэщIщ Баженов Леонид. Зэпеуэм и хабзэмкIэ шууей щIалэр шым тес пщащэм лъэщIыхьэу абы IэплIэ хуищIыну яужь итын хуейт. Ауэ пщащэхэм щIалэхэм абы апхуэдэ Iэмал иратакъым. Зэхьэзэхуэм кIэлъыплъхэм а лъэпкъ джэгукIэр ягъэщIэгъуэн ямыухыу шыгъажэ гъуэгум къытехьащ «Малкэ» шы заводым и адыгэ шы лъэпкъ къабзэм тес шууей Куфан Арсен икIи псоми я гукъыдэжыр къызэщIэзыIэта шы гъэджэгукIэ дахэ игъэлъэгъуащ.
КъБР-м и Iэтащхьэм и саугъэтри «Iуащхьэмахуэ и Кубок»-м хуэдэу 2006 гъэ лъандэрэ зыщIэбэнщ икIи плIэнейрэ ди шууейхэм къахьащ. Фигу къэдгъэкIыжынщи, 2009 гъэм ар лъысауэ щытащ налшык шы спорт школым ей Джек Гот Ивен шыгъажэшым, 2008, 2011, 2012 гъэхэм къыхэжаныкIащ «Малкэ» шы заводым и шыгъажэшхэу Джет, Вай Лиф, Голден Хэло. Зи саугъэтыр сом мелуан хъу иджырей зэпеуэм щытекIуащ Сэкрэк Заур и Виктории Фэйс шыгъажэшыр. Зэпеуэм ар хуигъэхьэзыращ Мыкъуэ Рашид, къэзыгъэжар япэ категорие зиIэ шууей Каппушев Мырзэбэчщ. Метр 2400-рэ гъуэгуанэм бжьыпэр щызыубыдам къызэринэкIащ Твин Клинг, Кодзуро, Черный Кардинал, нэгъуэщI шыгъажэш цIэрыIуэхэр.
Апхуэдэ текIуэныгъэм нэхъри тригъэ-гушхуагъэнущ Каппушев Мырзэбэч икIи КИФЩI-м и саугъэтым щыщIэбэна метр 2800-рэ гъуэгуанэм и хьэрхуэрэгъухэм я деж бжьыпэр щиубыдащ. Абы къигъэжащ Сэкрэк Заур и Рут Чейзере шыгъажэшыр.
ИлъэситI зи ныбжь шыгъажэшхэр метр 1600-м къыщIыщызэдэжа, Налшык къалэ и саугъэтыр, нэгъаби хуэдэу, Ингушым Iэрыхьащ. Абы щытекIуащ Тунгуев Багаутдин и Миррор Дэйт уней шыгъажэшыр, тренерыр Аушев Екъубщ, къэзыгъэжар ди лъахэгъу шууей Панжокъуэ Рустамщ.
КъБР-м и Къэралыгъуэм и махуэм теухуа саугъэтым и зэпеуэм хэтащ «Малкэ» шы заводым и адыгэш илъэситI зи ныбжьхэр. Метр 1200-рэ гъуэгуанэр япэу къызэринэкIащ Ракетэ уней шыгъажэшым. Ар тренер ТIыхъужь А. ейщ, къэзыгъэжар шууей Суханов Денисщ.
Шыгъажэ зэпеуэм и кIэухыу утыку къихьащ ЩIэныгъэхэм я махуэм и саугъэтым щызэпеуа, илъэситI зи ныбжь шы лъэпкъыфIхэр. Метр 1200-рэ гъуэгуанэм къыщызэдэжахэм къахэжаныкIащ Къудей Хьэсэн и уней шыгъажэш Малибу Микс. Ар къигъэжащ япэ категорие зиIэ шууей Каппушев Мырзэбэч. Тренерыр Ало Эдуардщ.
УЭРДОКЪУЭ Азэмэт.
Сурэтыр Толгуров Камал трихащ.
